酌明寂泉
作者：周紫芝
朝代：宋

paragraphs: 脩途繚重岡，病足倦遊歷。
山根得蒙泉，石盎貯深碧。
亭虚繞朱欄，綠淨明水色。
老禪黄蘗米，棄置久復憶。
振策望青雲，清泉裂崖壁。
至今一掬甘，長飲山中客。
金鼎候松風，蒼龍破圓璧。
醉腹澆彭亨，真味付泯默。
何當謀挈瓶，徙倚終日夕。
清甘不可嗽，猿鳥與同喫。
洗我兩月塵，爛煮南山石。